হয়, এতিয়াৰে পৰা ‘ ফেলুদা ’ ই কোভিড পৰীক্ষা কৰিব। ভাৰত চৰকাৰেও ‘ ফেলুদা ’ ক কোভিড পৰীক্ষা কৰাৰ অনুমতি দিছে। ‘ ফেলুদা ’ ই কৰা কোভিড পৰীক্ষা নিঁখুত হোৱাৰ লগতে খৰচো পৰিব কম। ভাৰতৰ ড্ৰাগছ কণ্ট্ৰলাৰ জেনেৰেলে ‘ ফেলুদা ’ ক কোভিড পৰীক্ষাৰ অনুমতি দিয়াৰ পিছতে দেশৰ বিভিন্ন প্ৰান্তত ‘ ফেলুদা ’ ই শীঘ্ৰে কোভিডৰ পৰীক্ষা আৰম্ভ কৰিব। লক্ষ্যণীয় কথাটো হ ’ ল ‘ ফেলুদা ’ ই কৰা কোভিড পৰীক্ষাই হ ’ ব বিশ্বৰ এনে প্ৰথম পৰীক্ষা য ’ ত ক ’ ৰ ’ ণা ভাইৰাছৰ জেনেটিক গঠনৰ কথাও জানিব পৰা যাব। দৰাচলতে ‘ ফেলুদা ’ হৈছে ভাৰতত দেশীয় ভাবে উদ্ভাৱন কৰা কোভিড পৰীক্ষাৰ পদ্ধতি। Tata CRISPR-এ উদ্ভাৱন কৰা কোভিড পৰীক্ষাৰ এই পদ্ধতিৰ প্ৰতি ভাৰতৰ কাউন্সিল অৱ ইণ্ডাষ্ট্ৰীয়েল ৰিছাৰ্চে অনুমোদন জনাইছে। ‘ ফেলুদা ’ নাম দিয়া এই পদ্ধতিয়ে দেশত প্ৰচলিত RT-PCR পৰীক্ষাতকৈ সোনকালে পৰীক্ষাৰ ফলাফল দিব পাৰিব আৰু এই ফলাফল RT-PCR পৰীক্ষাতকৈও অধিক নিঁখুত হ ’ ব বুলি কোৱা হৈছে। বৈজ্ঞানিক গৱেষণা আৰু উদ্ভাৱনৰ ক্ষেত্ৰত বহু বছৰ ধৰি Tata CRISPR-এ চেষ্টা অব্যাহত ৰাখিছে। প্ৰতিষ্ঠানটোৱে উদ্ভাৱন কৰা কোভিড পৰীক্ষাৰ পদ্ধতিয়ে ক ’ ৰ ’ ণা ভাইৰাছৰ চৰিত্ৰ নিৰূপণতো সহায় কৰিব বুলি টাটাৰ বিষয়া গিৰীশ কৃষ্ণমূৰ্তিয়ে প্ৰকাশ কৰিছে। উল্লেখ্য ‘ ফেলুদা ’ হৈছে এক জনপ্ৰিয় কাৰ্টুন ছিৰিজৰো নাম।